Kamil Peteraj

Kamil Peteraj (* 18. september 1945, Bratislava) je slovenský básnik a textár, dramaturg a scenárista.

 Životopis 
Kamil Peteraj v roku 1964 absolvoval štúdium hry na husliach na Konzervatóriu v Bratislave a v roku 1970 ukončil štúdium divadelnej dramaturgie na VŠMU. 

V rokoch 19701979 bol Kamil Peteraj dramaturgom spevohry Novej scény v Bratislave, od roku 1980 je v slobodnom povolaní. V rokoch 19911995 bol kreatívnym riaditeľom medzinárodnej reklamnej agentúry GGK, od roku 1995 do roku 2005 kreatívnym riaditeľom agentúry ROKO. 

Kamil Peteraj je ženatý a má dvoch synov, obaja žijú v Bratislave.

 Tvorba 

 Básnické diela 
Prvú báseň Kamil Peteraj uverejnil v roku 1964 v časopise Slovenské pohľady. Hneď v roku 1965 debutoval zbierkou Sad zimných vtákov a jeho kniha vyvolala rozruch. V roku 1966 Kamil Peteraj vydal zbierku Čas violy, v roku 1968 to bola kniha Kráľovná noci. K niektorým posledným vydaným dielam Kamila Peteraja patria publikácie Milujte sa s láskou (2014), S tebou a bez teba (2015), či zbierka básní, textov, sentencií a bonmotov Stále ťa mať, ktorá vyšla v roku 2019.  Spolu s výtvarným umelcom, Martinom Augustínom, je Kamil Peteraj spoluautorom exkluzívnych publikácií: Toto je moja reč, či Texty v obrazoch, obrazy v textoch, ktoré sa stretli s mimoriadnym ohlasom verejnosti.     

Vo svojej literárnej tvorbe Kamil Peteraj prešiel veľkým vývojom od prírodnej k filozofickej a občianskej lyrike. Charakteristickým znakom jeho prvých zbierok je nepravidelný voľný verš a voľná strofická výstavba. Jeho neskoršie básne obsahujú nové tematické okruhy a zovretejší tvar. Zbierka Lipohrádok je jedinečná v slovenskej povojnovej poézii vďaka tomu, že originálnym spôsobom spracúva krásu a podnety prírodného sveta. V tvorbe, datovanej od konca 70. rokov, si viac než prírodu všíma človeka modernej civilizácie, mapuje najmä problematiku medziľudských vzťahov a pocity odcudzenosti súčasníka. Jeho poézia spája osobné a nadosobné, časové a nadčasové prvky (1991).    

Kamil Peteraj patrí medzi najpredávanejších slovenských básnikov. Jeho básne sú preložené do viacerých jazykov.    

 Textár piesní 
Kamil Peteraj je tiež jedným z najpopulárnejších textárov slovenskej populárnej hudby a spolu s Borisom Filanom je považovaný za zakladateľa modernej slovenskej textovej tvorby. Jeho texty sa vyznačujú kultivovaným lyrizmom, hravosťou a komunikatívnosťou. Texty piesní začal písať na podnet Mariána Vargu, ktorý bol v tom čase členom skupiny Prúdy. Prvé dva texty napísal už v roku 1968. Sú na prvom albume skupiny Prúdy Zvoňte, zvonky. Boli to skladby „Jesenné litánie“ a „Dám ti lampu“.     

Kamil Peteraj spolupracuje s úspešnými spevákmi a skladateľmi: Pavol Hammel, Marián Varga, Miroslav Žbirka, Marika Gombitová, Robo Grigorov, Laco Lučenič, Kristina Peláková a i.. Jeho texty piesní „Balada o poľných vtákoch“, „Biely kvet“, „Medulienka“, „Úsmev“, „V slepých uličkách“ a mnohých ďalších patria do zlatého fondu slovenskej populárnej hudby.       

 Muzikálová tvorba 
Spolu s Jánom Štrasserom Kamil Peteraj napísal texty pre muzikál Cyrano z predmestia, okrem toho je autorom textov úspešných slovenských muzikálov: Adam Šangala,Tisícročná včela a detského muzikálu Šľahačková princezná. Kamil Peteraj preložil aj texty pôvodných muzikálov: Loď komediantov, Husári a Svadby z klobúka.     

 Scenárista a dramaturg, tvorba pre deti 
Ako scenárista Kamil Peteraj napísal niekoľko rozhlasových a televíznych programov a bol dramaturgom niekoľkých ročníkov Bratislavskej lýry. Okrem poézie a textov piesní sa Kamil Peteraj sporadicky venoval tiež písaniu knižiek pre deti.     

 Kultúrne ocenenia 
Kamil Peteraj získal viacero literárnych ocenení: medzinárodnú cenu Pen klubu, tri Zlaté a dve Platinové knihy a niekoľko ďalších ocenení za úspešné predaje kníh od vydavateľstva Ikar.      

Kamil Peteraj je od roku 2003 držiteľom Krištáľového krídla v kategórii hudba. Okrem toho má za textovú tvorbu päť zlatých, päť strieborných a tri bronzové Bratislavské lýry. V roku 2020 mal Kamil Peteraj na svojom konte celkom osemnásť Cien SOZA pre najhranejšieho autora (prvú získal v roku 1996).    

 Dielo 
 Básnické zbierky 
 1965 – Sad zimných vtákov
 1966 – Čas violy
 1968 – Kráľovná noci
 1971 – Vychádzka s večernicou
 1973 – Lipohrádok
 1981 – Faust a margaréty
 1986 – Minútové básne
 1987 – Útechy / maximy / telegramy
 1989 – Sekunda rozkoše
 1991 – Dom panny
 1991 – Lyrické korzo
 1995 – Aleluja, schúlená, prierez 30-ročnou básnickou tvorbou
 1999 – V slepých uličkách
 1999 – Voňavé tajomstvá
 2001 – Breviár lásky
 2004 – Lipohrádok, 2. upravené vydanie
 2007 – Čo sa šepká dievčatám
 2008 – Toto je moja reč
 2012 – Bosá v priesvitných šatách
 2014 – Milujte sa s láskou 
 2018 –  Texty v obrazoch, obrazy v textoch /s Martinom Augustínom/
 2018 –  Šľahačková princezná - knižné vydanie

 Texty piesní (v knižných publikáciách) 
 1985 – Texty
 1986 – Bosá láska
 1986 – 77 piesňových textov
 1988 – Pop texty
 2004 – Čo bolí, to prebolí
 2008 – Slávne texty slávnych piesní – Kamil Peteraj (kniha+CD), Forza Music, (edícia Slávne texty slávnych piesní)

 Texty piesní (albumy) 
 skupina Modus
 Modus (1979)
 Balíček snov (1980)
 99 zápaliek (1981)
 Záhradná kaviareň (1983)
 Najlepšie dievčatá (1984)
 Každý niečo hrá (1985)
 Vlaky s rokmi (1986)
 Keď sa raz oči dohodnú (1988)
 Marika Gombitová
 Dievča do dažďa (1979)
 Môj malý príbeh (1981)
 Slnečný kalendár (1982)
 Mince na dne fontán (1983)
 No. 5 (1984)
 Voľné miesto v srdci (1986)
 Ateliér duše (1987)
 Kam idú ľudia? (1990)
 Zostaň (1994),
 Miroslav Žbirka
 Doktor sen (1980)
 Sezónne lásky (1982)
 Roky a dni (1983)
 Modrý album (2001)
 Dúhy (2005)
 Miro (2015),
 Pavol Hammel a skupina Prúdy
 Zvoňte, zvonky (1969)
 Zelená pošta (1972)
 Šľahačková princezná (1973)
 Hráč (1974?)
 Na II. programe sna (1976)
 Stretnutie s tichom (1977)
 Všetko je inak (1989)
 Labutie piesne (1993)
 skupina Collegium Musicum
 Konvergencie (1971)
 Continuo (1977)
 Divergencie (1981)
 Marcel Palonder
 Cudzinec v tvojom srdci (1992)
 Richard Müller
 Baal (1991)
 Robo Grigorov
 Nohy (1987)
 Noconi (1991)
 Kristína 
 Ešte váham (2008)
 V sieti ťa mám (2010)
 „Horehronie“, súťažná pieseň na Eurovision Song Contest 2010 (2010)
 Na slnečnej strane sveta (2012)
 Mať srdce (2017)
 Knihy gregérií 
 1983 – Lode v delíriu. Bonmottá
 1995 – Motýľ z iného neba

 Knihy pre deti a mládež 
 1986 – Malá myš a veľký slon
 1990 – Celý rok sa hráme

 Film a TV 
 1977 – Cyrano z predmestia , muzikál
 1978 – Smoliari , film
 1989 – Baal 
 2003 – Adam Šangala
 2016 – Šľahačková princezná, muzikál na motíve albumu z roku 1973

 Preklady 
 1972 – Loď komediantov, muzikál
 1973 – Husári, muzikál (spoluautor Milan Lasica)
 1974 – Svadby z klobúka, muzikál (spoluautor Milan Lasica)

 Ocenenia 
 1965: Cena Pen klubu
 2003: Krištáľové krídlo v kategórii hudba, Bratislavská lýra (5 zlatých, 5 strieborných a 3 bronzové lýry)

 Referencie 

 Iné projekty 

 Externé odkazy 



Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Slovenskí básnici
Kategória:Slovenskí dramatici
Kategória:Slovenskí textári piesní
Kategória:Autori a interpreti detskej hudby
Kategória:Držitelia Krištáľového krídla
Kategória:Osobnosti z Bratislavy
Kategória:Absolventi Vysokej školy múzických umení